Í þætti dagsins er farið yfir hnignun fjórflokksins , samþjöppun í sjávarútvegi og vangaveltur um útvarpsstjóra Ríkisútvarpsins . Fylgi fjórflokksins svokallaðs hefur dregist hratt saman á skömmum tíma . Í síðustu þremur kosningum hefur fylgið minnkað umtalsvert og kannanir sýna að sú þróun virðist ekki á undanhaldi . Hvaðan kemur þetta hugtak fjórflokkurinn ? Í síðustu viku lögðu þingmenn úr þremur stjórnarandstöðuflokkum fram nýtt frumvarp um nýtingarrétt á fiskauðlindinni . Verði nýtt frumvarp að lögum þurfa meðal annars útgerðir sem halda á meira en eitt prósent kvóta að skrá sig á markað og skilyrði um hvað teljist tengdir aðilar þrengd mjög . Magnús Geir Þórðarson tók nýverið við hlutverki Þjóðleikhússtjóra og því bíður það stjórnar RÚV að ráða nýjan útvarpsstjóra . Umsóknarfresturinn um stöðuna rann út í gær eftir að hafa verið framlengdur einu sinni . Nú þegar hafa nokkrir þjóðþekktir einstaklingar greint frá umsókn sinni um stöðuna en RÚV ætlar ekki að birta nöfn umsækjenda . Birna Stefánsdóttir stjórnar þættinum og með henni að venju eru Þórður Snær Júlíusson , ritstjóri Kjarnans , og Bára Huld Beck , blaðamaður .